khistorydata/jeongjo-sjw-relations huggingface dataset:
정조 10년
丙午八月初十日卯時。上御重熙堂。右副承旨與訓鍊大將入侍時。右副承旨徐瀅修。假注書朴蓍壽。記注官金健修。記事官李崑秀。訓鍊大將具善復。以次進伏訖。上曰。奉審後所見。何如。善復曰。役處別無大段。而物力異於所料。一二百兩。似當加入。故別單玆以待令矣。上命入之。覽訖。謂善復曰。然則出擧條分付。好矣。善復仍奏曰。愍懷墓役處。臣在京時。略有料量。而及其往審役處。大違初料。不得不加劃數百兩以置。待其役所物力之告乏。卽爲出送。俾無停役之弊事。分付戶惠廳。都廳雖甚着實。客地凡節。如非本官之合力董飭。則似難速完重役。衿川縣監洪喜榮。乃是地方官。且似勤幹解事。使之眼同看役。極甚便當。故惶恐敢啓。上曰。依爲之。善復曰。嬪宮私親墓在局內。而莎草盡爲枯損。松木交相鬱錯。所見甚惶悶。故適仍言端。敢此仰達矣。上曰。當下敎矣。仍命退。諸臣以次退出。
정조 10년
丙午八月初十日巳時。上御重熙堂。右副承旨入侍時。右副承旨徐瀅修。假注書朴蓍壽。記注官金健修。記事官李崑秀。以次進伏訖。上命書傳敎曰。宗簿提調事。極爲駭然矣。改修之擧。豈待大臣筵請。本寺事例。自有請對稟定之規。尙今泯默。固已失職。且於補刻命下之後。不緊草記。無難來呈。其他擧行。極其顚倒。今日政張之時。自政院轉稟之說。尤甚未安。似此按例之事。如是妄錯。其在重事體之道。不可無警礪。當該提調吳載純罷職。上命提調閣臣入侍。賤臣承命出。與提調徐有隣。二提學李性源。待敎尹行任偕入進伏。上命書傳敎曰。今聞遠接使狀啓。勅行。當於初八九間到鳳城云。渡江當在旬後。迎勅。擇日中以二十五日爲之。爲好。此意卽令都監分付遠接使處。路程記。依此磨鍊。性源曰。迎勅服色。猶未能詳知。各道帥臣服色。不無趑趄之歎云矣。上曰。禮曹事目。已出之矣。上曰。璿源譜略幾件出給乎。行任曰。六件出給矣。上曰。不必盡數改張。只一二件改之。好矣。上命右承旨入侍。李祖承承命進伏。上曰。俄者譜略請出稟。何承旨入之乎。祖承曰。臣則未及知矣。仍命退。諸臣以次退出。
정조 10년
行都承旨鄭宇淳未肅拜。行左承旨具明謙未肅拜。行右承旨金憙未肅拜。左副承旨徐鼎修未肅拜。右副承旨李時秀未肅拜。同副承旨李祖承坐。權察承旨李次東坐直。注書金孝建仕一員未差。假注書朴蓍壽仕直。事變假注書朴瑞源仕。
정조 10년
傳于李祖承曰。大臣備局堂上引見。
정조 10년
李祖承啓曰。臣以望闕禮習儀進去事。下直之意。敢啓。傳曰。同副承旨進去。
정조 10년
李祖承啓曰。憲府諸臺俱未差。監察茶時之意。敢啓。傳曰。知道。
정조 10년
李祖承啓曰。卽者副校理趙雲紀。副修撰金履鏞。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。因大臣擧條。以禁推改書下。本職許遞。今日政差出。
정조 10년
以侍從堂上堂下敍用傳旨。傳于李祖承曰。侍從堂上堂下罷散人。有敍用之命。而卿宰混捧傳旨。該房承旨推考。元傳旨改付標。
정조 10년
李祖承啓曰。吏曹判書兪彦鎬牌不進推考傳旨。今方捧入。而開政命下之後。如是違牌。不卽擧行。事甚未安。更卽牌招。何如。傳曰。近日如是違牌。果何委折。從重推考。更卽牌招開政。
정조 10년
傳于李祖承曰。在外及未肅拜玉堂許遞。今日政差出。
정조 10년
李祖承啓曰。玉堂上下番俱空。事甚未安。今日政新除授玉堂。竝待下批牌招。以爲推移入直之地。何如。傳曰。允。
정조 10년
傳于李祖承曰。違牌玉堂。竝只推。牌招入直。
정조 10년
以兼春秋李宗烈望單子。傳于李祖承曰。與禮郞金珍恪。本職相換。
정조 10년
有政。吏批。判書兪彦鎬進。參判參議未差。同副承旨李祖承進。以沈豐之爲吏曹參判。李時秀爲吏曹參議。洪良浩爲大司憲。李頤祥爲大司諫。李東郁爲執義。徐秉德爲司諫。禹禎圭金寅燮爲掌令。姜碩龜尹悌東爲持平。許晊爲獻納。韓商新鄭來百爲正言。李彦祜爲校理。申耆爲副校理。尹羽烈爲修撰。吳泰賢爲副修撰。鄭一祥爲宗簿提調。承膺祚爲戶曹正郞。朴廣源爲副校理。申馥爲副修撰。曺亨壽爲禮曹正郞。南履範爲恭陵令。金載謙爲東部都事。禮曹佐郞金珍恪。兵曹佐郞李宗烈相換。兼春秋單。承膺祚。
정조 10년
兵批。判書李命植進。參判趙鼎鎭病。參議柳誼病。參知李夔入直進。同副承旨李祖承進。副護軍單。鄭萬始姜彝正鄭景祚李翼晉。副司直單鄭好仁尹坊李義行李亨元趙衍德申禹相沈埉尹載命。副司果單。張至冕李太亨。
정조 10년
以副校理申耆牌不進罷職傳旨。傳于李祖承曰。只推。
정조 10년
行左承旨李在學。右副承旨徐龍輔啓曰。伏以。臣等之相率呼籲。歷日而不知止者。誠以一世之公議。決不可終遏。而屢下之聖敎。實無以奉承也。乃自昨夜以後。旣阻陳啓之路。更無繳納之階。惟待今日筵席。庶幾感回天聽。忱誠未孚。兪音尙靳。而纔出閤門。傳旨已復降矣。噫。喉舌之任。責在出納。則從古詞頭之封還。自是治世之盛事。如使臣等之言。不槪於聖心。罪之斥之。何所不可。而旣徹之聯啓。初不賜批。下院之中使。至命施罰。上下壅閼。事體壞傷。此豈不有累於大聖人優容之量。而臣等亦將何所藉手。仍據於惟允之地乎。相顧憂歎。不容終默。更此冒死聯陳。伏乞聖明。亟加三思。特賜允許。繼自今益懋翕受之方。以光聖德。竊不勝區區顒祝之至。惶恐敢啓。答曰。知道。聞次對筵敎。如是更聒。不但事體屑越。道理不當若是乎。傳而不爲頒布。則將無收殺之日乎。卿等事。極爲駭然矣。
정조 10년
傳于李祖承曰。右承旨移拜摠管。同副承旨許遞。五衛將李次東。新除授承旨入來間。權察承旨。
정조 10년
傳于李祖承曰。守廳承旨入侍。
정조 10년
傳于李祖承曰。副摠管前望單子入之。
정조 10년
副摠管前望單子入之。黃昇源落點。
정조 10년
李祖承啓曰。今日坐直。臣一人。同副承旨洪義榮。卽爲牌招。以爲伴直之地。何如。傳曰。允。
정조 10년
承旨前望單子入之。鄭宇淳金憙李時秀落點。
정조 10년
承旨前望單子入之。具明謙徐鼎修落點。
정조 10년
傳于李祖承曰。新除授承旨。待下批待開門。牌招察任。
정조 10년
以議藥醫官李廷楫李喜仁尹敬行等設鞫傳旨。傳于李次東曰。葬後從施。遵己酉傳敎也。旋命還寢。亦遵己酉處分也。到今公議已洩。豈有更覈之情跡乎。收殺之一日遷就。徒憾予心。拿問之命勿施。至於李廷楫。以大內事。無難傳說於外間。聞之者有之。至登於重臣之筵奏。渠之輕傳莫重大內之事。罔赦之斷案。變出日。以決不歸罪於渠輩。有丁寧下敎。而至於漏洩一款。此而泛看。何以懲礪一世。李廷楫減死遠配。
정조 10년
李祖承。以吏曹言啓曰。今此各陵秋夕祭獻官及大祝。時無職名人員。令該曹口傳付軍職。何如。傳曰。允。
정조 10년
兵曹口傳政事。副司果單。李濟萬金遇國韓光植尹翊東沈晉賢洪聖淵李庚運金載翼崔烜金熙采。
정조 10년
李祖承。以吏曹言啓曰。今此各陵秋夕祭祭官。當爲分排。而老病公頉及都監郞廳外。實無推移分排之路。故不得已以刑官及司饔院官員。通融塡差以入之意。敢啓。傳曰。允。
정조 10년
李祖承。以禮曹言啓曰。今此謝恩兼冬至使拜表擇日啓目。傳曰。以望後念前更爲推擇事。命下矣。卽令日官推擇。則來九月十八日卯時爲吉云。以此日時定行。而方物封裹。例以前期三日爲之矣。以十五日擧行。何如。傳曰。允。
정조 10년
李祖承。以兵曹言啓曰。今此謝恩兼冬至使一行赴燕時所把驛馬。必須前期分定。然後可無窘急之患。應把驛馬四十四匹內。依前例。忠淸道八匹全羅道九匹慶尙道二十匹。來九月初七日。京中逢點。原春道四匹咸鏡道三匹。同月十二日。直送安州逢點事。各道監司處。行移。何如。傳曰。允。
정조 10년
李祖承。以內醫院都提調提調意啓曰。前醫官李周憲。依下敎。還屬本院之意。敢啓。傳曰。知道。仍差掌務官。
정조 10년
李祖承。以兵曹言啓曰。南所五衛將李次東。假承旨差下事。命下矣。李次東以三更分更之衛將。更鼓幾近。行巡將闕。二更衛將尹在復。姑令兼察行巡。何如。傳曰。允。
정조 10년
李祖承。以禁衛營言啓曰。依刑曹啓目判付。本營鄕軍白岳只。各別決棍二十度。懲礪之意。敢啓。傳曰。知道。
정조 10년
禁府啓目。前承旨洪仁浩原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。載在大典通編。議處。何如。判付啓。以草記照律爲良如敎。
정조 10년
李祖承。以禁府言啓曰。時囚罪人洪仁浩。原情公事判付內。以草記照律事。命下矣。洪仁浩傳旨內。孝昌墓靷行時。路祭方設。哭班旣定之後。始爲進來。多率下人。追入班中。故以屛去帶隷之意言及。則乃反盛氣憤罵。有駭聽聞。揆以事體。不可無警責之道。爲先拿問處之。罪取考律文。則大明律不應爲條有曰。凡不應得爲而爲之。事理重者。杖八十。大典通編推斷條有曰。犯私罪。杖八十。奪告身三等。犯枉法受贓外。笞杖竝受贖云矣。洪仁浩。杖八十收贖。奪告身三等。放送。何如。傳曰。罷職放送。
정조 10년
李祖承。以義禁府言啓曰。江華留守朴祐源狀啓據刑曹粘目內。月串僉使李喜健。移本府處之事。允下矣。李喜健。時在任所云。依例發遣府書吏。交代後拿來。何如。傳曰。允。
정조 10년
禁府照目。平山前萬戶鄭億基矣。邊情枚報。何等莫重。而漂倭船去來形止。推諉於主鎭。矇不擧行。事極疎忽。以此照律。罪杖八十收贖。奪告身三等。私罪。奉敎依允爲旀。功減一等爲良如敎。又照目。一所巡將田德雨矣。身爲巡將。緩不趁限。受牌之後。城鑰已下。以致闕巡。事極可駭。以此照律。罪杖一百收贖。告身盡行追奪。私罪。奉敎依允爲旀。功減一等爲良如敎。
정조 10년
刑曹啓目粘。京畿監司徐有防。旣已遲晩。所當照律是白乎矣。係是二品。臣曹不敢擅便。上裁。何如。判付啓。雖有不審之失。今番段。照律乙良。分揀爲良如敎。又啓目粘。朴聖喆擊錚原情內辭緣。係是山訟。令該府稟處。何如。判付啓。依允。
정조 10년
領議政鄭存謙箚曰。伏以。臣於日前。曉赴陪班。忽然左體癱瘓。臂脚不能運用。半面挑動。痛癢不識。神識迷瞀。擧措惝怳。直自闕下。擔還私次。連灌藥物。多般調治。已經屢日。終無分效。僵臥床笫。半體不遂。此蓋年前風病之再發。而諸般症形。比前不啻簁劇。醫家所謂不治之症。復起爲人。已無其望。螻蟻微命。生死何關。而特荷矜恤之恩。太醫臨問。珍劑繼頒。無似賤臣。何以得此。惶感之極。不知所云。瞻望宸極。有隕如瀉。方當客使不日渡江之時。中書重地。決非風病危喘。所可一日虛縻。省覺時回。悚惕冞切。宜卽據實祈懇。而數行文字。末由自力。玆不得不倩構哀籲。伏乞天地父母。特垂矜諒。亟遞臣議政之任。以幸國事。俾得安意調治。以尋生路。千萬至祝。答曰。省箚具悉卿懇。愼節殊用奉念。安心勿辭。益加善捗。待勅行上來後。出而視事。仍傳曰。此批答。遺史官傳諭于領議政。
정조 10년
吏曹判書兪彦鎬疏曰。伏以。禮葬奄過。月朔又改。臣民慟冤。愈久愈新。伏惟我聖上止慈之痛。尤何以自抑。仍伏念臣。叨據匪分之任。居然四朔于玆矣。辭未獲準。遂至於冒沒行公。時非言私。竊付於筋力自效。一日二日。若固有之。是豈臣之本情然哉。窄陋之見。自謂審愼。而動輒生疣。訾謗之來。始覺尤悔。而亦復奚追。雖以向日承旨新望言之。臨政倉卒。未及稱量於通擬之際。及聞物議。固已不平。而至有重臣伊後筵奏。則臣亦未嘗不受以爲過矣。卽當思所以謝公議之道。而文字煩瀆。義所未安。疾病沈劇。仍遂引入。闕禮違召。非止一再。致勤今日申飭之敎。惶隕震懍。靡所容措。牌勿呼望。何敢更事逡巡。而所患寒疾。尙未祛體。頭痛神眩。諸症俱苦。假使無難安之情。卽此病狀。便是宜遞之端。玆敢略暴情懇。仰瀆崇嚴。伏乞聖慈。俯垂憐察。亟命鐫遞臣銓任。以安私分。不勝大願。答曰。省疏具悉。無端言私。處義不當。且有入侍之命。卽爲入來開政。
정조 10년
丙午八月十一日。上御熙政堂。大臣備局堂上引見入侍時。左議政李福源。右議政金熤。行兵曹判書李命植。左參贊金魯鎭。右參贊李在協。行司直鄭昌聖。行副司直李性源徐有隣徐有寧。刑曹判書徐浩修。禮曹判書李在簡。漢城判尹金尙集。左尹徐有大。行都承旨洪秀輔。行副司直李秉模沈豐之金思穆。行左承旨李在學。假注書朴蓍壽。記事官李崑秀尹行任。以次進伏訖。福源等進前曰。日氣乍涼。聖體。若何。上曰。一樣矣。福源曰。王大妃殿氣候。何如。上曰。一樣矣。惠慶宮氣候。何如。上曰。一樣矣。福源曰。臣等昨日以醫官事。聯陳短箚。恭俟處分。及承批旨。誨責截嚴。不勝惶悚。而三醫之罪。國人皆曰可殺。廷楫則以他罪。僅止遠配。兩醫則自如。刑政失平。輿憤愈激。伏願亟降兪音焉。上曰。今日次對。槪欲一番洞諭。卿等其聽之。先朝己酉處分。已有可據之例。今亦依此爲之。卿等何若是煩聒。且近來以此事。徒增悲疚之心。予果不忍聞之。何必以此說去說來乎。大抵其罪名。竄配已足矣。又有減死二字。罪名則似重於無端定配矣。又何加等於此乎。己酉處分後。則群下別無相持之端。今番則疏啓迭發。廷臣之忱誠也。憤痛也。有倍於古人而然乎。況大臣與庶僚有異。卿等之如是爲說。誠慨然矣。況予雖隨處寬抑。豈忍聞此等說。而卿等猶如此。卿等如思予保嗇之道。必不以此事更煩矣。福源曰。非敢曰誠過於古人。而今番則雖以臺啓觀之。渠之罪犯。實不可容貸於覆載之間。一夫一婦。莫不欲食其肉而寢其皮。輿情之憤。可見於此。三尺之章。不可以貸矣。廷楫則遠配。而兩醫則無罰。故臣等乃有此請。三醫若同罪。則臣等。亦安所爭執乎。上曰。卿姑止之。予將說及矣。其時變出之後。已有筵敎。而藥餌凡節。莫非予之所親執爲者。於渠何誅。予欲說此。無以爲懷。其時以安心丸之不得多用。至有卿等勸用之請。而予果以冷劑之不必多用爲慮。此是未諳藥路之如何。故竟未得試用。至於此境。今何必委罪於彼饑蝨之醫官爲哉。福源曰。今日伏聞其時事狀。中心抑塞。臣亦何辭以對。而第醫官之罪。實難容恕。日前臺啓。旣有依施之命。旋卽還寢。以至刑政之紊亂極矣。蓋王者之命令。不可不伸。國人之公論。不可不從。酌處之後。無端還寢。實關後弊。伏望依前處分。期於設問。上曰。問之一字。實無義意。秀輔在學等曰。李廷楫之命配。只以他事酌處。臣等忝在惟允之地。實不敢奉承。故玆敢還納矣。仍請挾侍還納。上曰。姑置之。熤曰。輿情莫不憤惋。而今番處分。失之太寬矣。昨旣有成命。而旋卽有勿施之敎。二醫則置而不論。此實臣等相顧愕然者也。上曰。予則謂己酉已例。昭昭明白矣。福源等曰。雖徒配而止。若以當被罪酌處。則臣豈敢屢屢陳白乎。以今日罪名見之。則只是傳說大內之一事而已。此則於渠。可謂薄物細故耳。命植曰。醫官之罪。一國之所同憤。而命令旣伸。旋卽還寢。且不以其罪而罪之。致使刑政失當。此實萬世之慮。伏乞殿下。更加三思焉。上命就座。上曰。予果以慈殿之寬慰。至今酬應。雖得如常日。聞若此說。徒亂心曲。予非木石。何以堪過。古之大臣。必不以刑政爲重。而君心之慰解。亦豈非所當先者乎。卿等須量焉。福源等曰。承此下敎。不知所達矣。熤曰。今番之事。實異於前。故臣等尤不勝憤痛抑塞矣。上曰。憤痛抑塞之心。予豈不如卿等。而獨於此輩。曲爲之地乎。以此足觀予心矣。卿所謂今番之異於前者。未知何據。而丙申年則未聞大臣臺臣之若是爭難。獨於今番。有此煩陳。旣不念事面之如何乎。今日已皆洞諭。更無他說矣。次對爲之。福源曰。廟謨則別無稟處事。而卽接義州私通。則勅使八九日內到柵云。而齎咨官手本。與牌文出來日字相違。齎咨官。不可無罪矣。仍奏曰。勅行消息。非比閑漫事情。而去月初九日所發齎咨官狀啓及手本中。初八日牌文出來之由。無所提說。事極稽忽。不可無責。齎咨官沈樂洙罷職。當該譯官。待竣事。令攸司科罪。何如。上曰。依爲之。出擧條福源曰。勅行渡江不遠。而諸臣呈告紛紜。事甚未安。當該捧納承旨。從重推考。何如。上曰。依爲之。此等事。何煩卿等提奏。此後各別嚴飭。可也。福源曰。聞銓曹言。則侍從堂上堂下。多在坐罷中。秋夕差祭甚苟簡。故敢此仰達矣。上曰。竝敍用。可也。命植曰。今此迎勅動駕時軍兵。當爲磨鍊。而取考前例。則甲辰迎勅時。禁軍入番。全數隨駕。訓局步軍七哨。除出五哨爲前廂。二哨爲後廂。馬兵二哨隨駕矣。今番則禁軍及馬步軍。幾番幾哨磨鍊乎。敢稟。上曰。依甲辰年例爲之。可也。出擧條命植曰。甲辰年勅使詣闕時。自敦化門內殿內至。左右設布帳。令訓局擧行。扈衛軍官六十人。與該廳標下軍八十名。別將及所任軍官率領。闕門及肅章門把守。殿門則依朝賀時例。三營門入直馬兵騎士。各留二名除出。去器械把守矣。今番慶熙宮各門。依此擧行。而肅章門。代以金商門。以下各門。分排把守。何如。上曰。依爲之。出擧條命植曰。甲辰年迎勅習儀時。挾輦軍四十名。前後廂軍。以禁御兩營出番軍各一哨。禁軍六番擧行矣。今亦依此磨鍊乎。敢稟。上曰。依爲之。出擧條命植曰。甲辰年勅使入京時。城內城外屛門。三營分掌。以布帳防遮。分定將卒把守矣。今亦依此磨鍊乎。敢稟。上曰。依爲之。出擧條性源曰。自前勅行時。文臣武臣無職人員。有參班之例矣。令該曹。限以階品。考例抄出啓下。申明知委。俾無混雜之弊。何如。上曰。依爲之。出擧條性源曰。勅行時。內吹例着靑天翼矣。甲辰勅行時。因傳敎。迎勅時着黃天翼矣。今番則何以爲之乎。上曰。依甲辰年例爲之。可也。出擧條性源曰。自前勅書前鼓吹樂工及節鉞陪。例着紅衣矣。今番依此擧行乎。上曰。依爲之。出擧條魯鎭曰。晩時裝發守令之今番用禁錮律者。合爲三人。而二人則前已陳達。用奪告身本律矣。追聞洪州前牧使柳甲基。亦以同罪。未免見漏云。恐當以本律。一禮施行矣。上曰。依爲之。出擧條在簡曰。日前穆陵陵官。以懿仁王后陵上莎草蟲損之患。報于臣曹。故各別拾蟲。更報形止之意。題送。昨者又爲報來。而蟲災雖已寢息。莎葉多被蟲食。所見甚爲可悶云矣。年前思陵莎草枯損處。因禮堂陳達。令陵官補莎。至今無頉。甲辰年又以各陵莎草有頉處。逐庫從便補莎之意。著爲定式。本陵莎葉。雖有蟲損。莎根着土。明春自可萌生。莫重陵寢。不可以一時之爲悶。輕易動土。依定式。自本陵從便補莎之意。分付。何如。上曰。依爲之。出擧條昌聖曰。大典通編錯誤處。續續修改。未免煩屑。今若姑爲付籤。以待畢釐正後。一時洗補。似爲便好。敢此仰達矣。上曰。依爲之。出擧條上曰。玉堂何不入來乎。在學曰。俄聞徑出云矣。上曰。以昨日批旨。有此徑出之擧乎。仍謂福源曰。卿則以爲。何如。福源曰。徑出似過矣。仍奏曰。玉堂之因批旨引義。至於徑出。事體未安。從重推考。何如。上曰。箚批中古之玉堂云云。大抵古人立朝事爲。必務誠實的當底道理。未嘗有隨衆波蕩之擧。故果然以不及古人之意。有所提飭。則今忽以不後於古人等說。登諸辭疏。政院不得已。以徑出措辭請推。玉堂事誠未安。不可以生疏。有所寬恕。初欲依卿等言。只命問備。此則太輕。以禁推捧傳旨。可也。上曰。領相病勢何如云耶。福源曰。尙今彌留云矣。上命書領議政箚子批旨。命植曰。又有稟達事矣。仍奏曰。在前勅使時。郊館無環圍節次。而甲辰年。以五營門及龍虎營分掌。御將率領矣。今番環圍一節。依此擧行。而何大將領率乎。敢稟。上曰。亦依甲辰年例爲之。仍令御將率領。可也。仍命退。諸臣以次退出。
정조 10년
丙午八月十一日午時。上御重熙堂。右承旨入侍時。右承旨李祖承。記事官金孝建金珍恪尹行任。以次進伏訖。上命書傳敎曰。勅行若於再明日渡江。則以聖節相値之意。措辭致慰。雖未渡江。若已出柵。在我國支應處。則別迎慰使。先爲入送。措辭致慰。仍傳拔例下送之意事。令館伴。卽爲分付遠接使處。上曰。右副承旨入侍。賤臣承命出。與右副承旨徐瀅修進伏。命書傳敎曰。聞愍懷墓私親墳塋之在局內近地者。以禁伐之故。松枌交關。根株盤亘。所見甚慘然云。今番本墓有頉處修改之擧。仰體寧陵朝友于之盛德也。況在肅廟戊戌。復嬪爵位。仍擧合奉之儀於本墓。至有御製紀實之詩。而局內墳墓。特命勿禁設祭。又先朝甲午。本墓先塋雜木勿禁伐。近又不遵受敎。如是蕪翳。旣聞之後。豈可泯默。以此意。令畿營分付本縣。與其故相子孫之在墓底者。眼同修治。且考肅廟御製。有姜文明等墓。竝許勿禁設祭之敎。今亦依此遵行之意。一體申飭本官。擧行形止。報營後狀聞事。下諭于畿伯處。此傳敎一通。載之本墓。毋或如前怠忽。本墓畢役後。當遣近侍行祭。祭文當製下。日字。問于補土堂上。自禮曹推擇草記。又命書傳敎曰。右副承旨許遞。前望單子入之。待下批牌招察任。命退。承史以次退出。
정조 10년
丙午八月十一日申時。上御重熙堂。坐直承旨入侍時。右副承旨徐龍輔。假注書朴蓍壽。記注官金健修。記事官尹行任。以次進伏訖。上命右承旨許遞。前望單子入之。上命都承旨許遞。前望單子入之。竝出榻敎承旨前望單子入之。待下批。待明朝牌招察任。出榻敎仍命退。諸臣以次退出。
정조 10년
丙午八月十一日初更。上御重熙堂。坐直承旨入侍時。行右承旨黃昇源。假注書朴蓍壽。記注官金珍恪金健修。以次進伏訖。上曰。違牌玉堂。竝只推。牌招入直。上命書傳敎曰。聞朝筵之敎。大臣猶不敢更事煩瀆。況政院乎。覆難亦有竗理。十啓百啓。以至無限節。則是政院替行三司之事也。然則焉用三司爲哉。雖以今番事言之。傳敎則未頒而大臣三司。先卽陳箚。此亦有違格例。朝廷事皆有體貌。政院之一向阻防。使外廷不知處分傳敎中。措語何如。勘律何如。此亦無於前之例。傳旨判下者。前已承受。獨不謄出朝紙。又無所據。然又煩聒。則原傳旨。將作啓版之休紙乎。雖欲繳還。到今無執言之階。政院知悉擧行。又命書榻敎曰。同副承旨許遞。上命兼春秋。俄下傳敎。卽爲頒布。珍恪承命出傳。仍命退。諸臣以次退出。
정조 10년
丙午八月十一日二更四點。上御重熙堂。假承旨入侍時。假承旨李次東。假注書朴蓍壽。記注官金珍恪金健修。以次進伏訖。上命書傳敎曰。右承旨移拜摠管。同副承旨遞職。五衛將李次東。新除授承旨入來間。權察承旨。上曰。俄者醫官處分傳旨出去。政院卽爲頒布。仍命退。次東承命退出。
정조 10년
行都承旨沈豐之坐。行左承旨具明謙坐直。行右承旨趙鼎鎭坐直。左副承旨柳誼坐。右副承旨趙衍德坐。同副承旨朴天衡坐。注書金孝建仕一員未差。假注書朴蓍壽仕直。事變假注書朴瑞源仕。
정조 10년
具明謙啓曰。明日聖節望闕禮。依例爲之之意。敢啓。傳曰。知道。
정조 10년
具明謙啓曰。藥房都提調洪樂性。提調徐有隣爲承候來待矣。
정조 10년
具明謙啓曰。憲府諸臺牌招啓辭未下。監察茶時之意。敢啓。傳曰。知道。
정조 10년
具明謙啓曰。禁衛營御營廳將官來言。今日本廳軍兵。日次私習云矣。敢啓。傳曰。知道。
정조 10년
具明謙啓曰。新除授行右承旨金憙。時在忠淸道連山地。斯速乘馹上來事下諭。何如。傳曰。許遞。前望單子入之。
정조 10년
承旨前望單子入之。尹長烈落點。
정조 10년
傳于具明謙曰。近日承旨牌招。動費半日。必欲圖遞。當該承旨禁推。前望單子入之。待下批牌招察任。
정조 10년
以前承旨尹長烈禁推傳旨。傳于具明謙曰。分揀。
정조 10년
承旨前望單子入之。李亨逵趙鼎鎭趙衍德落點。
정조 10년
以左副承旨趙衍德牌不進罷職傳旨。傳于具明謙曰。一遞足矣。更違何意。從重推考。更爲牌招。
정조 10년
以都承旨李亨逵牌不進推考傳旨。傳于具明謙曰。許遞。前望單子入之。
정조 10년
承旨前望單子入之。洪明浩李頤祥落點。
정조 10년
傳于具明謙曰。新除授承旨。牌招察任。
정조 10년
具明謙啓曰。新除授同副承旨洪明浩。時在忠淸道鎭川地。斯速乘馹上來事下諭。何如。傳曰。許遞。前望單子入之。
정조 10년
傳于具明謙曰。違牌承旨許遞。前望單子入之。
정조 10년
承旨前望單子入之。沈豐之朴天衡孟至大落點。
정조 10년
具明謙啓曰。新除授左副承旨朴天衡。同副承旨孟至大。卽爲牌招察任。何如。傳曰。允。
정조 10년
傳于具明謙曰。左承旨入侍。
정조 10년
以京畿監司生雉代封事狀啓。傳于趙鼎鎭曰。三分二。以活鷄代捧事。回諭。
정조 10년
沈豐之啓曰。玉堂上下番俱空。事甚未安。副校理申耆。旣有只推之命。更爲牌招入直。何如。傳曰。允。
정조 10년
傳于朴天衡曰。同副承旨入侍。
정조 10년
趙鼎鎭啓曰。校理李彦祜。修撰尹羽烈牌不進罷職傳旨。今方捧入。而副校理申耆。陳疏留院。副校理朴廣源。副修撰吳泰賢申馥。俱在外。玉堂上下番俱空。事甚未安。今日政新除授玉堂。竝待下批牌招入直。何如。傳曰。竝許遞。今日政差出。
정조 10년
趙鼎鎭啓曰。玉堂上下番俱空。事甚未安。今日政新除授玉堂。竝待下批一體牌招。以爲推移入直之地。何如。傳曰。允。
정조 10년
沈豐之。以吏曹言啓曰。工曹佐郞南涑呈狀內。矣身素患痰癖之症。適當換節之時。症勢添劇。委頓床席。萬無起動供職之望云。身病旣如是沈重。則不可强令察任。今姑改差。何如。傳曰。允。
정조 10년
備邊司粘連啓目。朔寧郡守宋翼洙。公廨修繕之役。不煩民力。割出薄廩。纔經數朔。遽然一新。此固出於仰承德意。自殫誠力之致是白乎乃。幹事之才。爲民之心。合有褒嘉之典。令吏曹按例稟處。以爲激勸之地。何如。判付啓。施以加資之典爲良如敎。
정조 10년
趙鼎鎭。以吏批言啓曰。朔寧郡守宋翼洙加資事。命下矣。雖已資窮。未經準職。何以爲之。敢稟。傳曰。加資。
정조 10년
有政。吏批。判書兪彦鎬進。參判參議未差。行左承旨具明謙進。以柳誼爲大司諫。金宇鎭爲吏曹參議。李泰永爲戶曹參議。尹長烈爲禮曹參議。洪聖淵爲校理。李太亨爲修撰。金峙默爲兵曹參判。金憙爲工曹參判。趙時偉爲吏曹參判。徐有容爲工曹佐郞。金應斗爲典獄參奉。李羽晉爲校理。宋民載爲副校理。沈晉賢爲修撰。洪義浩爲副修撰。金獜淳爲監察。朴天維爲禮賓參奉。李龜雲爲宗簿主簿。李永瑗爲濟用主簿。洪旭浩爲司圃直長。尙衣直長李協星。司圃直長洪旭浩相換。
정조 10년
兵批。判書李命植病。參判金峙默未肅拜。參議柳誼入直進。參知李夔病。同副承旨朴天衡進。副護軍單。曺允大。副司直單洪秀輔李在學黃昇源徐龍輔徐瀅修洪義榮鄭景淳徐有成金宇鎭李勉兢李晴李尙度趙雲紀。副司果單朴基正李書九李鼎德金履鏞。
정조 10년
具明謙啓曰。今日政事中趙雲紀金履鏞。方在禁推。而該曹矇未覺察。至於送西付軍職入啓之擧。事極未安。送西之吏曹堂上。望筒入啓之兵曹堂上。竝推考警責。臣亦有不察之失。不勝惶恐。而原望筒。改付標以入。何如。傳曰。允。
정조 10년
趙鼎鎭啓曰。校理洪聖淵。時在忠淸道淸風地。修撰李太亨。時在黃磵地。經筵入番事緊。竝斯速乘馹上來事下諭。何如。傳曰。允。
정조 10년
以慶尙監司農形狀啓。傳于趙鼎鎭曰。本道農形之前後條陳。比諸道最該詳。每見卿之狀辭。頗覺豁然。沿峽之同異。田畓之登歉。足以領略其大體。然今秋序已深。滌場在卽。諸般災損。已判失稔。言念民事。豈遑暇息。執災之政。雖爲目下急務。而此猶關於有田土考之苦樂。惟是切可矜而切可哀者。無立錐之地。寄命於還穀之類。一遇歉荒。將有朝夕轉壑之患。奚暇及於納糴。朝家以爲欲紓民情之遑急。無或散而之他。則爲計無出於先以代捧頒令。仍又較量事勢。區別分數。豈不愈於旣散而還集。臨急而始救乎。卽受災尤甚處道伯。以此傳敎。知委邑宰。期令民情。恃此晏然。捧糴賴而精實。實爲得宜之策。朝家之不待分等狀本。如是提敎。蓋有深量而然。依此知悉擧行事。分付。至於畿湖。則道狀。終不別白。有難指一處分。令廟堂嚴飭兩道。目下農形。逐邑條列狀聞。又復如前泛忽。該道伯。難免矇然之責。以此措辭行會。大抵近來守令太懶惰。尋常農形。初不詳細報營。無非循例說話。故道狀亦未免爲文具之歸。自廟堂收聚列邑所報狀牒。以考其擧行勤慢。此意一體申飭畿湖兩道。嶺伯處。此傳敎亦自廟堂。謄關行會。
정조 10년
趙鼎鎭。以禮曹言啓曰。本曹郞廳六員內。正郞南景龍。長生殿移差。正郞權漢緯差祭。正郞曺亨壽未肅拜。佐郞吳錫齡差祭。佐郞李得休。延接都監移差。佐郞李宗烈。兼春秋預備。本曹時無仕上直之員。假官一員。令吏曹差出。以爲入直之地。何如。傳曰。允。
정조 10년
趙鼎鎭。以內醫院都提調提調意啓曰。鍼醫朴春源。今已闋服。白成一旣遞外任。竝依例還屬本院。令該曹付軍職。冠帶常仕。何如。傳曰。允。
정조 10년
趙鼎鎭。以義禁府言啓曰。醫官李廷楫。減死遠配事。命下矣。李廷楫。咸鏡道慶興府減死遠配。而以承傳內辭意。具罪目。依例發遣府書吏。押送配所。何如。傳曰。允。
정조 10년
備邊司粘連啓目。觀此水原府使鄭東浚狀啓。則其所論列。凡爲三條。而本府田結中餘存舊災。許以永頉。着意擧行爲白乎旀。山城中軍。依府使所請。令兵曹。以履歷窠差出爲白乎旀。本府將校。額數頗多。慰悅之道。遷轉一事。每都目。一人久勤。報兵曹收用。摠校陞差事。量宜稟處。何如。判府啓。竝只依回啓施行爲良如敎。
정조 10년
以金吾堂上聯名上疏。傳于趙鼎鎭曰。昨夜傳敎。旣悉諭。次對筵敎。又親承。而如是煩聒。極涉未安。當該堂上推考。此上疏還給。捧納承旨遞差。語涉分疏。入侍承旨亦爲遞差。
정조 10년
判義禁金魯鎭。同義禁李崇祜魚錫定金思穆等疏曰。伏以。臣等昨於賓筵。隨大臣後。略效執藝之義。而顒俟允兪之音。冀雪冤憤之忱矣。卽伏見傳敎下者。聚首愕眙。繼以憂慨。噫嘻。此賊之罪。尙可減死編配而止哉。究厥負犯。覆載之所難容。神人之所共誅。王章久屈。國論如沸。而三司之積月沬血者。今焉得請。臣等職添執法。方幸三尺之可伸。庶慰一國之輿情矣。畢竟勿施之命勿下。不終日之內。例勘行遣。已失不共戴之義。而兩醫全釋。尤出意慮之外。刑政之乖當。無大於此。而伈伈奉行。其可曰有王府乎哉。悲憤之餘。不容泯默。玆敢聯陳短章。仰瀆崇聽。伏乞聖明。亟正諸醫之罪。以伸王法。仍削臣等之職。以礪分焉。
정조 10년
丙午八月十二日辰時。上御重熙堂。同副承旨入侍時。同副承旨李祖承。記事官金孝建李崑秀尹行任。以次進伏訖。上曰。藥院都提調入侍。賤臣承命出。與藥房都提調洪樂性。提調徐有隣。追入進伏。樂性曰。朝晝異候。聖體。若何。上曰。一樣矣。上曰。何爲請對。樂性曰。宜嬪産期。只隔數月。慶幸之忱。不可勝達。當此八域臣民顒祝企待之日。護産設廳。不可膠守常例。雖以藥院事言之。設廳。然後方有隨時診察之道。護産廳吉日。今月內擧行。何如。上曰。産室廳護産廳。體貌各異。雖以産室廳言之。前期三朔。設廳內殿外無是例。至於護産廳。例於當朔設廳。以卿等企待之忱。有此拔例設廳之請。乙卯年所未行之擧。今何敢創始。待當朔。設護産廳。可也。命書傳敎曰。同副承旨情勢似然。許遞。前望單子入之。又命書榻敎曰。惠慶宮進服。調中歸脾湯五貼。製入。樂性曰。適因言端。敢此仰達矣。參奉洪旭浩。自多待令之時。而方帶陵官。職務則相妨。番次則苟簡。闕內各司參下官員中。推移換差事。分付該曹。何如。上曰。探花郞直長。今日政陞付六品窠。以尙衣直長。次次相換。可也。命退。諸臣以次出。
정조 10년
丙午八月十二月巳時。上御重熙堂。左副承旨入侍時。左副承旨徐鼎修。記事官金孝建李崑秀尹行任。以次進伏訖。上曰。金吾草記催促。賤臣承命出傳。命書傳敎曰。觀此儐臣狀本。軍威軍停止。已停當。切勿等待之意。分付守摠兩營。星火知委所管諸邑。命退。承史以次出。
정조 10년
丙午八月十二日申時。上御重熙堂。左承旨入侍時。行左承旨具明謙。假注書朴蓍壽。記事官李崑秀尹行任。以次進伏訖。上曰。承旨牌去來入來乎。明謙曰。未及來矣。上命書傳敎曰。勅行明當渡江云。習儀以十九日爲之事。分付。仍命退。諸臣以次退出。
정조 10년
丙午八月十二日酉時。上御重熙堂。左副承旨入侍時。左副承旨趙衍德。假注書朴蓍壽。記事官李崑秀尹行任。以次進伏訖。上曰。處義似過矣。仍命書傳敎曰。聞其老病。勢難供劇。都承旨許遞。前望單子入之。待下批牌招察任。上曰。時囚罪人金履鏞趙雲紀。放送。仍命退。諸臣以次退出。
정조 10년
行都承旨李秉模坐直。左承旨權未肅拜。右承旨趙衍德坐直。左副承旨徐瀅修未肅拜。右副承旨李集斗未肅拜。同副承旨孟至大未肅拜。注書金孝建仕直一員未差。假注書朴蓍壽仕。事變假注書朴瑞源仕。
정조 10년
傳于趙衍德曰。左承旨馳詣明陵。奉審摘奸以來。
정조 10년
傳于趙衍德曰。奉命承旨許遞。前望單子入之。
정조 10년
承旨前望單子入之。權李集斗徐瀅修孟至大落點。
정조 10년
趙衍德啓曰。合辭方張之時。連日闕啓。事甚未安。今日政新除授兩司諸臺。竝待下批牌招察任。何如。傳曰。允。
정조 10년
趙衍德啓曰。大司憲洪良浩。掌令金寅燮疏批未下。執義李東郁。持平姜碩龜俱在外。掌令禹禎圭陳疏留院。持平尹悌東未署經。監察茶時之意。敢啓。傳曰。知道。
정조 10년
以十六日日次儒生殿講。取稟。傳于趙衍德曰。送勅後。取稟。
정조 10년
以十六日專經文武臣殿講處所。取稟。傳于趙衍德曰。送勅後。更爲取稟。
정조 10년
傳于趙衍德曰。左承旨入時。
정조 10년
趙衍德啓曰。同副承旨尹長烈。禁推事。命下矣。依定式。遞差傳旨捧入之意。敢啓。傳曰。知道。
정조 10년
承旨前望單子入之。李秉模李亨元尹履相洪義榮崔落點。
정조 10년
趙衍德啓曰。新除授承旨牌招事。命下矣。左承旨李亨元。左副承旨尹履相。方在差祭中。何以爲之。敢稟。傳曰。許遞。前望單子入之。
정조 10년
趙衍德啓曰。明日齋宿。承旨當爲備員。而左副承旨洪義榮。同副承旨崔俱在外。合有變通之道。何以爲之。敢啓。傳曰。許遞。前望單子入之。
정조 10년
趙衍德。以都摠府言啓曰。今八月十四日摛文院齋宿敎是時。侍衛不可不備員。而都摠管嚴璹未肅拜。副摠管申益彬差弘陵獻官。具以謙差順陵獻官。任嵂差齊陵獻官。黃昇源差景慕宮獻官。一員未備。侍衛將不得備員。令政院急速稟旨變通。以在京無故人。卽爲口傳差出。以爲備員侍衛之地。何如。傳曰。竝許遞。前望單子入之。
정조 10년
傳于趙衍德曰。在外及牌不進摠管許遞。前望單子入之。待下批牌招察任。
정조 10년
摠管前望單子入之。都摠管。尹塾徐浩修。副摠管。鄭述祚南玄老李文德白東俊沈有鎭落點。
정조 10년
摠管前望單子入之。都摠管。李灃金尙集。副摠管。金峙默落點。
정조 10년
傳于趙衍德曰。新除授摠管。牌招察任。
정조 10년
傳于趙衍德曰。明日出宮門路。依昨年例爲之。
정조 10년
趙衍德。以吏曹言啓曰。今此各陵秋夕祭獻官大祝。時無職名人員。令該曹口傳付軍職。何如。傳曰。允。
정조 10년
兵曹口傳政事。副司直。沈豐之李時秀李亨元李祖承孟至大朴天衡李泰永尹長烈尹履相。副司果。徐有鍊閔師宣。
정조 10년
趙衍德。以吏曹言啓曰。今此秋夕祭。吏曹參判趙時偉。前任禮曹參判時。塡差於永陵獻官矣。身病沈重。貞陵獻官行副司直趙興鎭。親病甚重。竝勢難受香云。翼陵獻官行副司直洪義榮在外云。不得已行副司直李在學。行副司直尹長烈。行副司直尹履相。改付標以入之意。敢啓。傳曰。知道。
정조 10년
趙衍德。以禮曹言啓曰。靖陵參奉洪旭浩。昨日移拜他職。今此本陵秋夕祭享時。兩員不可不備員。參奉有闕之代。卽令該曹口傳差出。以爲備員將事之地。何如。傳曰。允。
정조 10년
吏曹口傳政事。閔致和爲靖陵參奉。
정조 10년
趙衍德。以禮曹言啓曰。今此諭祭勅使入京後。各宴當爲停止。而至於接見時茶禮。則依前例。預備以待事。分付各該司。何如。傳曰。允。
정조 10년
趙衍德。以禮曹言啓曰。今此勅使魂宮諭祭時。執事官等。依前例。令吏曹差出事。分付。何如。傳曰。允。
정조 10년
趙衍德。以司僕寺提調意啓曰。因兵曹判書李命植所奏。馬位田代土事。有自本寺草記之命下矣。問于兵曹。則靑坡驛馬位之當爲給代者。畓爲三結四十負六束。田爲二結二十三負二束。合田畓爲五結六十三負八束云矣。本寺屯田畓。在於箭串馬場內外。而除各樣折受。則餘田畓。爲四百四十八日四分耕。若以結數言之。三日五分耕爲一結。就其中除出五結。給其代土。固無不足之慮。而不但東南懸隔。驛卒輩耕食之不便而已。田在場外。畓在場內。場外之田。雖有各處折受者。而場內之畓。若非本寺諸員及僧人山直場直之位畓。則自前元無折受之例。蓋場內放馬處。不許外人之出入故也。今若給代於繹人。耕作其中。則殊非禁人出入之本意。此爲掣肘之端。事勢如右。末由給代。以此意分付兵曹。何如。傳曰。雖聞筵奏。終涉未暢。有草記之命矣。觀此草記。事實誠然。依此爲之。可也。
정조 10년
趙衍德。以訓鍊都監言啓曰。本局從事官鄭大容。以職務相妨。屢度乞遞。改差。何如。傳曰。閣試雖曰緊任。近日僚員俱備。番次稽闊。如値持被。亦可須資。僚員晝仕赴坐。豈可稱以職務相妨乎。若此則故直學。有何暇隙。許久行公乎。此似小事。宜警占便。當該從事官記過。來頭瑞蔥臺殿座時。待令。此草記勿施。陞資前勿爲差代。可也。
정조 10년
丙午八月十三日辰時。上御重熙堂。左承旨入侍時。行左承旨具明謙。假注書朴蓍壽。記事官李崑秀尹行任。以次進伏訖。上命書傳敎曰。再明日眞殿行酌獻禮。明日齋宿。依昨年例爲之。以此分付。上命都承旨入侍。沈豐之承命進伏。上命豐之書傳敎曰。昨見遠接使狀聞。勅使今日當渡江。果以聖節相値之意。措辭致慰乎。迎勅以二十五日亦已停當乎。令館伴。卽爲關問儐臣。上勅年過七十云。騎馬作行。則所把馬匹。不可不各別擇立。此意自都監申飭三道監營。又命書傳敎曰。昨日果已始役。何間當畢役。令畿營問于補土堂上李文源處。職名雖是守令。旣兼堂上之稱。始役及畢役形止。使之狀聞。仍命退。諸臣以次退出。
정조 10년
丙午八月十三日午時。上御重熙堂。承旨入侍時。左副承旨趙衍德。假注書朴蓍壽。記事官李崑秀尹行任。以次進伏訖。上命書傳敎曰。右承旨許遞。前望單子入之。待下批牌招察任。上曰。提調持湯劑入侍。賤臣承命出。與徐有隣偕入進伏。上命左承旨。馳詣明陵。奉審摘奸以來。上曰。差祭承旨許遞。前望單子入之。待下批牌招察任。出榻敎以同敦寧李秉鼎上疏。上命書傳敎曰。此疏見之。不覺駭愕。擧一族不露姓名。竝驅黨逆之科。此自有誣人者所未有之手段。當之者之被誣。自有一世之公眼。不待朝家之所洞悉。要之其計出於逞憾而移禍。若此而朝著豈有完人乎。其在鎭朝象靖世道之方。不可不嚴加處斷。以示予好惡。原疏已付諸火。亟施竄配之典。上命書傳敎曰。京畿監司明日來待。又命書傳敎曰。左副承旨柳誼。兵曹堂上仍任。承旨前望單子入之。待下批牌招察任。又命書傳敎曰。挾輦軍。以弘化門入直八十名爲之。衍德曰。新除授北兵使李漢豐。時在南兵使任所。而有除朝辭赴任之命矣。密符以前南兵使所佩仍佩。諭書則安寶。使院吏齎傳。何如。上曰。依爲之。仍命退。諸臣以次退出。
정조 10년
行都承旨李秉模齋宿。左承旨徐鼎修齋宿。右承旨趙衍德齋直。左副承旨徐瀅修齋直。右副承旨李集斗齋宿。同副承旨尹㬦齋宿。注書金孝建齋宿一員未差。假注書朴蓍壽齋直。事變假注書李貞運仕。
정조 10년
徐瀅修啓曰。今日摛文院齋宿時。入直禁軍及挾輦軍。除出標信請出之意。敢啓。傳曰。知道。
정조 10년
趙衍德啓曰。大司憲洪良浩。掌令金寅燮禹禎圭疏批未下。執義李東郁。持平姜碩龜俱在外。持平尹悌東未署經。監察茶時之意。敢啓。傳曰。知道。
정조 10년
李秉模啓曰。京畿監司徐有防。依下敎來待矣。傳曰。入侍。
정조 10년
傳于李秉模曰。左承旨許遞。前望單子入之。待下批牌招察任。
정조 10년
承旨前望單子入之。徐鼎修金載人落點。
정조 10년
李秉模啓曰。新除授承旨牌招事。命下矣。右副承旨金載人。方在差祭中。何以爲之。敢稟。傳曰。許遞。今日政。以在京無故人。差出。
정조 10년
徐瀅修。以禮曹言啓曰。卽接弘陵陵官所報。則參奉洪翼浩。方在直所。夜間身病猝重。今此秋夕祭享。萬無參祀之路云。莫重祭享。兩官不可不備。參奉洪翼浩。今姑改差。其代。卽令該曹口傳差出。以爲備員將事之地。何如。傳曰。允。
정조 10년
有政。吏批。判書兪彦鎬進。參判趙時偉在外。參議金宇鎭進。行都承旨李秉模進。以趙瑍李集斗爲承旨。宋鍈爲大司諫。李勉兢朴基正爲副校理。申馥爲修撰。姜忱爲副修撰。申大升爲禮曹參判。洪秀輔爲兵曹參判。申益彬爲刑曹參判。李祖承爲禮曹參議。閔台爀爲戶曹參議。朴天衡爲刑曹參議。黃昇源爲同義禁。鄭致淳爲兵曹正郞。兵曹參議單。柳誼。朔寧郡守宋翼洙。今加通政加資事。承傳。
정조 10년
再政。以李勉輝爲弘陵參奉。
정조 10년
三政。以趙瑍爲右尹。尹尙東爲同義禁。李重馥爲兵曹參判。李在學爲刑曹參判。李復永爲刑曹參議。李惠祚爲分兵曹參議。金履禧爲刑曹參議。
정조 10년
兵批。判書李命植病。參判李重馥未肅拜。參議柳誼入直進。參知李夔病。右副承旨李集斗進。副司直單。李亨逵鄭宇淳趙鼎鎭金峙默申耆朴廣源。副司果單。吳泰賢申馥。
정조 10년
再政。以李昌運爲知事。李復永爲僉知。李太亨爲文兼。張貴彬爲月串僉使。申益彬爲分副摠管。
정조 10년
李秉模啓曰。新除授承旨牌招事。命下矣。左承旨權。右副承旨李集斗。同副承旨孟至大。方在差祭中。何以爲之。敢稟。傳曰。許遞。前望單子入之。
정조 10년
承旨前望單子入之。李時秀李祖承李喆模落點。
정조 10년
李秉模啓曰。新除授承旨牌招事。命下矣。左承旨李時秀。右承旨李祖承差祭。同副承旨李喆模。方在分兵曹入直。何以爲之。敢稟。傳曰。許遞。前望單子入之。
정조 10년
承旨前望單子入之。尹㬦落點。
정조 10년
以承旨房望。傳于李秉模曰。仍。
정조 10년
李秉模啓曰。莫重奏御文字。不能致愼。有此誤書之夥然。其在事體。極爲駭然。當該注書。所當重勘。而本院請推之外。無他可施之罰。何以爲之。敢稟。傳曰。汰去。
정조 10년
朴瑞源汰去。代以李貞運爲事變假注書。
정조 10년
金吾堂上前望單子入之。判義禁鄭一祥。同義禁金尙集兪彦鎬落點。
정조 10년
傳于李秉模曰。受香莫重處。不可以本職帶往。刑曹參判許遞。令該曹口傳付軍職。
정조 10년
兵曹口傳政事。副司直單。申大升。
정조 10년
以忠淸兵使狀啓。延豊縣監趙鼎玉罷黜罪狀。令攸司稟處事。傳于尹㬦曰。卿莅閫幾朔。不辨例擧與不擧。今因該縣監之綜核。始得知其事實。況大小罪過自首者勿論。自是法典。卿之待罪。固是矣。該倅之拿處。誠過矣。至於罷黜。大係意外。該縣監趙鼎玉論罪一款。特爲分揀。卿則緘辭推考。
정조 10년
以禁衛營前從事官金載瓚趙興鎭李泰永李祖承。御營廳前從事官鄭東浚金履正成種仁趙濟魯申耆等拿處傳旨。傳于徐瀅修曰。其中有已陞資者。又有有實故及外任者。然則當勘者。只有趙濟魯申耆二人。然而勘罪。事極斑駁。今番則特爲分揀。後復若此。決不饒貸。設有公私緊故。其委折。必須懸註錄置。以爲考察時憑處之地。訓局從事官鄭大容。只是一次不參。今番亦爲分揀。
정조 10년
趙衍德。以禮曹言啓曰。魂宮墓所秋享祭擇日草記批旨內。十九日以前各日。亦爲推擇以入可也事。命下矣。令日官更爲推擇。則十五日十六日俱有拘忌。十七日國忌齋戒。十八日國忌正日。只十九日爲吉。旬後則十二日國忌齋戒。十三日國忌正日。十四日拘忌。初十日十一日俱吉云。以何日定行乎。敢稟。傳曰。以二十日爲之。
정조 10년
以禮曹來二十日魂宮秋享祭草記。傳于趙衍德曰。當親行矣。
정조 10년
李秉模。以吏曹言啓曰。今此永祐園秋夕祭獻官行副司直鄭宇淳有頉代。當以亞卿塡差。而當品中無無故之人。不得已以漢城府判尹金尙集。改付標以入之意。敢啓。傳曰。聞政院微稟。嘉善中無無故人。以正卿摠管擬入云。事之苟簡。莫甚於此。見在亞卿闕。以通政中卽爲加望。待下批催促謝恩。仍爲受香。可也。
정조 10년
李秉模。以吏曹言啓曰。今此秋夕祭永陵獻官行副司直蔡弘履。改付標以入。姑未啓下。而蔡弘履謂有身病。屢度催促。終不入來。受香時刻已迫。不得已以行副司直黃昇源。改付標以入。而本曹請推之外。無他可施之罰。何以爲之。敢稟。傳曰。罷職。可也。
정조 10년
丙午八月十四日辰時。上詣摛文院。齋宿入侍時。都承旨李秉模。左承旨徐鼎修。右承旨趙衍德。左副承旨徐瀅修。注書金孝建。假注書朴蓍壽。記注官金健修。記事官李崑秀。二提學李性源。直閣鄭大容。待敎尹行任。以次進伏訖。上具翼善冠白袍。乘輿出協陽門至摛文院。降輿陞御座。命承旨入侍。衍德進伏。上命政官牌招開政。若有差祭承旨。許遞。以在京無故人差出。都承旨旣帶藥院提擧。同義禁牌勿施。命京畿監司入侍。賤臣承命出。與徐有防偕入進伏。上曰。勅行當前。有何稟處事耶。有防曰。松都迎慰使。以楊州牧使。自政院因傳敎。啓下矣。所齎去御帖。臨時當頒下臣營。而臣旣承命。先發巡審之行矣。若於巡到之所。祗奉御帖。始爲親傳。則其間日字。必有急迫窘速之慮。臣意則依原迎慰使例。入來政院。親爲齎去。恐合事宜。至於廚傳一歎。係是道內守令。則自在當減之中。但其騎馹。旣與防禦使有異。例不得入把。而御帖奉行。事體至重。不可以私馬往來。依原迎慰使例。使之騎馹。何如。上曰。依爲之。以廣州府尹爲實差。楊州牧使爲預差。原單子改付標。此後勅行。松都迎慰使。如以守令差送。則以廣州水原坡州爲實差事。令政院定式施行。可也。出擧條有防曰。毋論漕稅船。在前致敗船格。元無自臣營親執推覈之例矣。曾於庚子年。因一番特敎。始爲親覈。其後仍成前例。而第許多船格。奔走京鄕。囚繫營獄。爲弊多端。臣意則若非多數未拯。跡涉故敗者。則依前例。自敗船地方官擧行。恐合便當。敢此仰達矣。上曰。依爲之。出擧條有防曰。松沁兩都有殺獄。則初檢。使各其經歷爲之。覆檢。以附近畿邑守令擧行。自是前例。而但越境行檢。不但爲弊。若値守宰之有公故。未卽馳進。而或當夏月。則狼狽多端。此已可憫。而且其附近諸邑。亦有獄囚。奔走推檢。種種有彼此相妨之患。臣意則兩都俱有經歷中軍及管下邊將。自其中差出擧行。恐無不可。且以松都已例言之。殺獄之已經會訊者。經歷獨爲行推。而至於沁都之必備兩推官。事甚斑駁。若以檢驗體重。有難變通。則只於月推之時。以中軍邊將。推移擧行。恐合事宜。故敢此仰達矣。上曰。令該曹稟處。可也。出擧條有防曰。頃因有旨。漣川縣邑前田畓之川破處。從實詳報事。分付該縣監處矣。卽接所報。則壬辰川破之地。或有更墾處。或有永棄者。永棄者。雖無可論。所謂更墾處。亦不能逐庫耕食。故便宜降續之意爲請。而目今穡事。姑未收穫。尺量甚多掣肘。待秋成後。行査啓聞。似好。故敢此仰達矣。上曰。唯。命書傳敎曰。秋巡期日漸至。差過西道各陵。一兩日內。先爲奉審。來頭列邑支應之費。不可不念。凡係廚傳隨率。務從省減。以爲一分息肩之道事。令廟堂申飭。又命書傳敎曰。檢書官只是四人。而若値外任時。則或爲單番。甚至有與領籤須資之事。渠輩之勞役。可謂無比。外任人。設或上來。曠官之弊。害及民邑。宜有別般撟捄之擧。檢書中外任人減下。與未差之代。依定式令諸檢書。每窠各薦二人。試取之規。閣志則別無指的載錄者。似此華銜要職。豈比學官能郞。試講試製兼試文筆。在所不已。而講用何書。製用何式。筆用何體。自本閣指一以啓。以爲定式遵行之地。檢書之減下者。時任四員內。如値公故或在外及呈病時。則依閣臣之檢校。前任檢書中。列書受點。先付軍職。冠帶常仕。以兼檢書稱號。如外任及他司時仕人。不必付軍職。以此知悉擧行。又命書傳敎曰。昨因訓局軍色郞事。始聞之。近來各軍門軍色郞。以代色赴坐云。年前申飭。果何如。則焉敢如是取便若此則軍色以文臣差下之意。果安在哉。飭敎定式以後。無端謀避該郞。竝令該房捧傳旨拿問處之。至於訓局從事官鄭大容。本罪之外。更有謀避不赴坐之罪。一體捧傳旨。性源曰。臣以勅行入京日字事。有所仰達者矣。回還譯官張濂手本內。以爲勅行十三日渡江。初一日入京云。自十三日至初一日通計日字。合爲十九日。勅行之若是遲滯。前所未有。沿路擧行。易致生事。渠以曾經首譯。旣逢勅行於中路。與通官輩以路程事。有所酬酢。而初無一言覆難。只爲循例手本。我境凡事。略不顧念者。誠萬萬駭然。當該譯官張濂。不待準事。令攸司拿致嚴勘。以警勵他餘譯舌。何如。上曰。依爲之。儐臣灣尹狀辭。只謄譯官手本。無一言請罪。事甚巽軟。至於儐臣。沿路守宰以下勘罪。皆許自斷。況此幺麽譯舌。豈可任渠所爲。儐臣灣尹。從重推考。若於二十五日。不得入京。則首譯。卿其拿來。嚴棍充軍。儐臣道臣。自都監草記論罪。可也。出擧條衍德曰。右邊捕將。以禁軍別將領軍矣。今日發巡。何以爲之乎。上曰。他大將代行。上命書傳敎曰。今日政新除授兵曹堂上差祭云。許遞。以在京無故人差出。又命書傳敎曰。刑曹堂上差祭人許遞。今日政差出。又命書傳敎曰。禁堂差祭人許遞。前望單子入之。待下批牌招察任。又命書傳敎曰。都承旨馳詣宗廟永禧殿。右承旨馳詣景慕宮。奉審摘奸以來。至日暮。宣傳官跪啓稟各營懸燈。取稟。上命承旨。知道。依例宿衛訖。夜至四鼓。通禮跪請外版。上出次乘輿。詣眞殿行禮如儀。還入大內。諸臣以次退出。
정조 10년
行都承旨李秉模坐。左承旨徐鼎修坐。右承旨趙衍德坐。左副承旨徐瀅修坐。右副承旨李集斗坐直。同副承旨尹㬦坐直。注書金孝建仕一員未差。假注書朴蓍壽仕直。事變假注書李。
정조 10년
趙衍德。以都摠府言啓曰。今日入直內三廳禁軍及軍兵等。中日習射。請出標信。傳曰。知道。
정조 10년
李集斗啓曰。備邊司郞廳來言。今日。賓廳日次。而無時急稟定事。不得來會云矣。敢啓。傳曰。知道。
정조 10년
尹㬦啓曰。大司憲洪良浩。掌令金寅燮疏批未下。掌令禹禎圭陳疏入啓。執義李東郁。持平姜錫龜俱在外。持平尹悌東未署經。監察茶時之意。敢啓。傳曰。知道。
정조 10년
徐瀅修啓曰。今此勅使出來時。接見說話。今方書入。而或不無未盡之處。令廟堂增刪。以備睿覽。何如。傳曰。允。
정조 10년
以慶尙監司狀啓。進上山藥。限內不得封進。惶恐待罪事。傳于尹㬦曰。勿待罪事。回諭。
정조 10년
以忠淸監司農形狀啓。傳于李集斗曰。日前因嶺伯狀本。已有措辭申飭。而觀此狀辭。畓穀在在判歉。綿農又如是失稔。言念民事。寢食奚甘。大抵田穀旣曰差勝。則慰恤撫摩。不至流離。莫過於先使民情有恃。賦役稍歇。然後可責窮冬奠居。何待分等狀啓。欲觀被災之淺深。還上軍布。當有區別代捧之道。在朝家一視之道。敷示於嶺民者。今何泯默於本道。令廟堂。以此意措辭。行會該道伯處。巡路則面諭父老。在營時關飭邑宰。俾愚夫愚婦。皆知來頭代捧之由。恃而無恐。期於安心奠居。萬一守宰不善下布。民有不聞知之事。則續當差遣摘奸之行。以考其擧行勤慢。此意一體嚴飭。
정조 10년
徐瑩修。以弘文館言啓曰。新除授副校理李勉兢。時在慶尙道昌寧地。副校理朴基正。時在忠淸道忠州地。修撰申馥。時在慶尙道安東地。經筵入番事緊。請竝斯速乘馹上來事下諭。傳曰。依啓。
정조 10년
徐鼎修。以弘文館言啓曰。本館下番闕直。事甚未安。新除授副修撰姜忱。卽爲牌招入直。何如。傳曰。允。
정조 10년
以副修撰姜忱牌不進罷職傳旨。傳于尹㬦曰。只推。
정조 10년
李秉模。以吏曹言啓曰。今此秋夕祭各陵獻官。時無職名人員。令該曹口傳付軍職。何如。傳曰。允。
정조 10년
尹㬦。以禮曹言啓曰。卽接慶尙監司鄭昌順關粘連。安東兼任義城縣令金鎜牒報。則安東府文正公金尙憲西澗祠齋任文狀內。本祠延額吉日。更定於來九月十七日午時。而同日致祭祗受云。祭文。令藝文館撰出。祭物及執事官。令本道差定進排事。知委。而近侍則正日臨時受香祝進去。以爲宣額後致祭之地。何如。傳曰。允。祭文。令內閣知製敎撰進。可也。
정조 10년
趙衍德。以兵曹言啓曰。今八月十九日。大駕詣慶熙宮。二十日魂宮秋享祭親臨時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。依去月二十五日例磨鍊。可也。
정조 10년
尹㬦。以兵曹言啓曰。新除授西平浦萬戶李東郁老母。素抱風痺之症。近又添劇。勢難離捨赴任。呈狀乞遞。情理旣如此。則不可强令赴任。依例罷黜。何如。傳曰。允。
정조 10년
尹㬦。以義禁府言啓曰。同敦寧李秉鼎。亟施竄配之典事。承傳。啓下矣。李秉鼎。全羅道長城府竄配。而以承傳內辭意。具罪目。依例發遣府書吏。押送配所。何如。傳曰。允。
정조 10년
前縣監趙時完。戶曹判書趙時俊。幼學趙時九。前守奉官趙時衡。幼學趙時夏。吏曹參判趙時偉。行副護軍趙圭鎭。行副司直趙城鎭。前縣監趙器鎭。前郡守趙漢鎭。行副司直趙鼎鎭。行副司直趙尙鎭。副司果趙公鎭。副司果趙弘鎭。副司直趙興鎭。西部都事趙應鎭。幼學趙簡鎭。進士趙良鎭趙經鎭。幼學趙升鎭趙晩鎭趙呂鎭趙緯鎭趙東鎭趙冕鎭趙性鎭趙綮鎭趙胤鎭趙亨鎭趙晃鎭。副司直趙雲紀。宣傳官趙雲祥。進士趙雲會。前宣傳官趙雲行。備邊司郞廳趙雲衢。平市署令趙雲絅。幼學趙雲泰趙雲繪趙雲岐趙雲翊趙雲繼趙雲畬趙雲圭趙雲永趙雲明趙雲弼趙雲緖趙雲路趙晉和趙民和趙庭和等。當直上言曰。臣矣身等。以今日所遭未能若古人刎頸刺腹之爲。而一日二日以至三日。眠食苟活。乃以齟齬文字。殆如尋常訴冤者然。吁亦冥頑之甚也。臣矣身等家。是四百年世祿之族。近出千萬古所無之逆。傳家忠孝。一朝貽累。闔族羞憤。十載于今。家國之于凶于害。而惟有沬血而飮泣。醜穢之若汚若浼。而不啻割贅而斷腕。言之肉顫。思之骨寒。且於十餘年來。臣矣身一門諸族之文蔭武通仕者。遍蒙天地庇覆之私。父母字育之仁。簡拔而任使之。拂拭而甄錄之。以闔門危臲之蹤。被廣世卓絶之眷。山恩海德。無若臣家之偏受。含珠結草。只以他生而爲期。懲討之義。比他人百倍。痛惋之心。無一日暫忘。惟其門闌之太盛。而菑咎必至。寵位之過隆。而猜怒交加。睢盱之場。未自斂跡。憯毒之鋒。何所不有。果然李秉鼎之急書出矣。蓋其怳憁之說。初不指擧名姓。構捏之計。必欲謀滅門黨。以凶逆之不幸出於臣族。藉口於䵝䵢黯黮之地。驅人於罟獲陷穽之中。無形影沒把捉而。直以護法等語。作爲白地誣衊之案。末乃以威勢二字。要售一世眩惑之術。變書投上之後。百口諸族。心隕膽墜。人刀我肉。自分其必無幸矣。不圖日月之明。悉燭凶書之罔極。雨露之私。深軫全門之曲保。其疏則論以駭愕而痛斥之。其誣則付之公眼而昭晣之。處分之下。情狀莫逃。全保之澤。傍聽爲泣。臣等死中不死。恩上添恩。跼天蹙地。有淚如瀉。卽日滅死。更無餘憾是乎矣。黨逆。人臣之極惡也。人臣而負此惡名。不一辨白。則天壤之間。尙何以人類自處乎。惟我殿下罪其人而火其書。聖斷已極嚴正。毒誣自歸誣罔。而第原疏不出。囂俗易致於疑眩。私怨莫暴。擧族未分於人鬼。一門橫罹之痛。雖不足恤。朝家覈實之政。不容但已。臣矣身等區區崩迫之情。願與秉鼎。一處相質。何事不滅親是旀。何事爲護法是喩。毋若疏辭之閃祕。使之指跡而臚列。倘有一半分依賊近似於渠所云云。則闔門就戮。萬萬無恨是白遣。反是而無實則誣也。此誣雪而後。臣矣身等。雖死而猶生之日也。噫。臣矣身家與秉鼎。自有姻婭之誼。元無嫌隙之端。一自丁酉以後。渠有殘忍之行。臣矣身等。心惡而義絶之。時或邂逅。不過寒暄。渠亦知其見絶之。故狼毒之心。始若盜憎。構捏之言。終售蜮射。又反以修隙之說。謂天可欺。謂世可誣。人之陰險。胡至於此極。言之誣罔。自有公論。嫌之有無。何敢私贅。而見嫉之祟。逞憾之由。若無臣矣身之自暴。則雖以我聖上照魅之明。亦何以盡燭乎。臣矣身等。俱以不忠不肖。爲人積忤。遽陷罔測之地。上負隆恩。下辱家門。俯仰慙痛。此何人斯。近族疎宗。相率席藁。血泣哀籲於禁門之外。衷情所迫。言不則裁。猥越之誅。瀆擾之罪。萬戮是俟。特蒙天恩。判付內。汝矣等遭罹之罔極。豈待鳴冤之擧。而朝家始可痛燭其情狀乎。李秉鼎之疏。一言以蔽之曰禍心。汝矣等。雖以滅親護法等句語。願與秉鼎辨質。而汝矣等不幸有近出之痛。自來臭味輒向之若秦若越。人孰不知。況戶判兄弟立朝籍手。惟在隄防二字。無媿古人別族之智。丙申以後。朝家之拂拭而任用者。蓋爲挽於汝矣等向國之心。曷嘗有䵝昧黯黮之可論乎。大抵辨質云者。辨難明之誣而質易眩之跡也。汝矣等段。質諸無怍。焉用辨爲。否則以朝家曲爲地之念。何靳而不使辦質。徑加勘處乎。近來朝象人心。日就迫阨。告訐成習。人不自謀。向於李秉鼎之被駁。猶且嚴斥而痛懲。豈爲其人。意在矯俗。如汝矣等家最被恩遇。多年委毗者。方在橫逆之科。朝家於此。萬有一任渠伺釁。馴驅跳踉。是何異於昔者所進。今日不知其亡也。儘如是是隱則。爲今日古家世臣者。皆將謀生之不贍。何暇責其國了公了。朝家之所早夜憂歎。期與咸囿之者。斷斷苦心。一則爲國。二則爲國。噫。彼秉鼎事。其計則嫁禍。其說則鑿虛。其口氣手段之憯毒。決非仁人所可正視。渠之所坐躛言。不趐齷齪。而寧忍甘心蹈襲。反效其誣逆之餘套。以亂我治規。以壞我世道乎。究厥罪犯。金木猶輕。而畢竟罪名止於投竄。朝家之深意。自有熟講于中者。此不必向汝矣等敷示。適因判下。有此縷縷。如是剖析之後。汝矣等。更以此事煩瀆。與之較挈。則是豈朝家費辭昭釋之本意。煩瀆之罪。秩高之人。先任其咎。汝矣等。勉守無辨之戒。夔夔慥慥。一心做將。莫負朝家終始眷顧。汝矣等卽爲退去。
정조 10년
丙午八月十五日酉時。上御重熙堂。右承旨入侍時。右承旨趙衍德。假注書朴蓍壽。記注官承膺祚。記事官李崑秀。以次進伏訖。上命書傳敎曰。安州中使。待渡江狀啓來到。當發送。而十八九間。若抵安州。則中使或有未及之歎。如或未及。守令中秩高人。以亞卿假銜。傳御帖名帖。仍傳禮物。禮物已自戶曹。先置安州。使之推出傳致。仍以別遣亞卿迎慰之意。措辭致諭。下去中使所到處。傳御帖名帖。以別例傳問安之意事。卽令館伴。星火行會遠接使處。十二日所出狀啓。今午始到。十三日渡江形止。今已向昏。尙無消息。撥路之稽滯。極爲駭然。此意一體嚴飭道臣。上命提調持湯劑入侍。賤臣承命出。與徐有隣偕入進伏。上曰。惠慶宮進服調中歸脾湯前方中。加縮砂一錢。五貼煎入。出榻敎上曰。進御加減養胃湯。自今日停止。出榻敎上曰。戶判尙不入來乎。知入。賤臣承命出問。還奏曰。目今情勢。萬無束帶之望。不敢入闕云矣。上曰。俄者判付。已盡昭晰。豈敢更事違傲。卽爲入來。賤臣承命出。還奏曰。俄承上言判付。實爲感泣無地。而合族逢此罔極之辱。決難彈冠束帶。更登殿階。伏地俟勘。求死不得云矣。以遠接使平安監司狀啓★★★事。上命書傳敎曰。觀此狀辭。今月內不欲入京。誠如譯舌所傳。則勢難强迫。以來月初三日入京之意。令遠接使以此周旋後。路程記修正後錄狀聞事。令館伴星火行會。各別嚴飭沿路監司處。使之飛傳。當初勅行之未到柵也。若知此箇事狀。則徐徐出柵。無使入我境後。許久遲滯。可也。渠以資高譯官。不能出力方便。究厥所爲。極爲無狀。該譯官張濂。自都監催促拿來。決棍後勘罪。以此狀辭觀之。勅使盛言廚傳之弊。彼言旣如此則。我國接待時。凡係飯奉茶啖等屬。務從精約。勅使如以爲侈過。則與新頒式例。雖不準。當一依勅使言爲之。仍又知委前站諸道事。一體分付。又命書傳敎曰。飭敎之下。如是違傲。以今日判付。視若等閑乎。況今客使渡江。支應旁午。此時此任。豈可暫容虛縻。苟識夷險向前之義。豈敢一味逡巡。致煩此時酬應乎。戶曹判書趙時俊罷職。前望單子入之。仍命退。諸臣以次退出。
정조 10년
行都承旨李秉模坐。左承旨徐鼎修坐。右承旨趙衍德坐直。左副承旨徐瀅修坐直。右副承旨李集斗坐。同副承旨尹㬦坐。注書金孝建仕一員未差。假注書朴蓍壽仕直。事變假注書李貞運仕。
정조 10년
尹㬦啓曰。大司憲洪良浩。掌令金寅燮禹禎圭疏批未下。執義李東郁。持平姜錫龜俱在外。持平尹悌東未署經。監察茶時之意。敢啓。傳曰。知道。
정조 10년
戶曹判書前望單子入之。鄭一祥落點。
정조 10년
以壯勇衛等試射時。折衝廉重鉉居首別單。傳于徐瀅修曰。今番則邊將除授。
정조 10년
徐瀅修。以弘文館言啓曰。本館下番闕直。事甚未安。副修撰姜忱。旣有只推之命。卽爲牌招入直。何如。傳曰。允。
정조 10년
以副修撰姜忱牌不進罷職傳旨。傳于徐瀅修曰。只推。
정조 10년
趙衍德。以禮曹言啓曰。今八月十一日所下傳敎中。愍懷墓畢役後。當遣近侍行祭。祭文當製下。日子問于補土堂上。自禮曹推擇草記事。命下矣。依傳敎。問于補土堂上。則本墓曲墻修改。今十二日先爲畢役。補土之役。十八日當畢役云。行祭吉日。令日官推擇。則二十一日爲吉云。以此日擧行。何如。傳曰。允。
정조 10년
趙衍德。以兵曹言啓曰。今八月十七日。武臣堂上朔試射日次。而國忌齋戒相値。不得爲之之意。敢啓。傳曰。知道。